金像獎2024︱余香凝爭影后唔緊張 廖子妤戰袍鬥性感
2024年04月12日 15:23
東網電視
更多新聞短片
藝人余香凝、廖子妤及泰籍男神Win Metawin現身銅鑼灣出席品牌活動,吸引大批粉絲於場外守候,逼爆現場。余香凝及廖子妤齊齊受訪,談到後日舉行的金像獎頒獎禮盛會,二人分別入圍角逐「最佳女主角」及「最佳女配角」,前者表示:「因為每日都忙,感恩好多工作,兼且囡囡又好精靈活潑,每日都要陪佢玩,用盡晒啲精力,所以都冇時間緊張。」
而廖子妤除自己入圍外,男友盧鎮業同時入圍角逐影帝,她笑說:「本來都還好,但時間愈嚟愈近,都真係有種緊張嘅感覺,不過今次好多認識嘅朋友都有入圍,女主角我緊係想余香凝攞啦,無論邊個攞都值得飲番杯,嗰晚應該會好易飲醉,開心。(如果你同余香凝一齊攞獎呢?)嘩,咁真係值得紀念嘅一日,到時應該嘔到癲咗!」
談到有指當初電影《白日之下》女主角原屬意衛詩雅,余香凝大方回應:「我有睇過相關嘅報道。多謝整個創作團隊咁多年嚟冇放棄過(開拍),即使搵到投資者然後又被拒絕,佢哋都繼續,中間經歷咗好多,終於做到出嚟,而觀眾都睇到我哋想講嘅嘢,其實係好難得。當初我接到嘅係試鏡嘅邀請,好多演員包括廖子妤都有份參加,可能編劇覺得我嘅質地比較符合呢個角色,我覺得自己比較幸運。」廖子妤接口:「我去試鏡嘅時候都磨拳擦掌,好想得到呢個角色,唔緊要啦,下次贏番佢,角色會搵演員,呢啲係緣分。」余香凝回應:「都唔係嘅,有陣時廖子妤會贏我,佢嘅外表比較型格,有啲角色比較啱佢。」
至於後晚戰衣,余香凝笑言自己比較保守:「其中一件透透哋,冇嘢露,我只係露齒!」反而廖子妤即搞笑說:「我性感,咩都露,因為我好想做性感女星,只係從來都冇人覺得我性感啫,其實性感係一個好高級嘅讚美。(再拍裸露戲?)性感同裸露係兩碼子嘅事,但如果劇本好,我係唔介意(裸露)嘅。(依家有男友喎。)唔驚,佢都係演員,而且我都係人一個,身體又唔係特別精彩!」